**Kresz Mária születésének 100. évfordulója alkalmából nyílik életmű kiállítás a Magyar Népi Iparművészeti Múzeumban**

#### Időpont: 2019. június 21., 14.00

#### Helyszín: Magyar Népi Iparművészeti Múzeumban

**Dr. Kresz Mária, vagy ahogy nevezték, Panni néni idén 100 éve született, és 30 éve halt meg. A kerámiakutatás korszakalkotó szakértője volt, emellett a gyerekjátékok, viseletek és a szokások tanulmányozásában is kiemelkedő szerepet játszott néprajzkutatóként. Rá emlékezik a Hagyományok Háza a Magyar Népi Iparművészeti Múzeumban, június 21-én nyíló kiállításával.**

A kiállítás széleskörű betekintést fog nyújtani a néprajzkutató életébe. Az érdeklődők többek között dr. Kresz Mária családját, kutatásait, a fazekasokhoz kötődő kapcsolatát, a néprajzi kutatásokban való elméleteinek, koncepciójának kidolgozását, a zsűrizéseket, a Népművészet Ifjú Mestere és a Népművészet Mestere címek kitalálását és a népi iparművész fogalom megalkotását ismerhetik meg, a kiállított tárgyakon, dokumentumokon keresztül.

A vendégeket köszönteni fogja Kelemen László, a Hagyományok Háza főigazgatója. A kiállítást megnyitja Dr. Vida Gabriella, néprajzkutató, főmuzeológus. Továbbá Csupor István néprajzkutató, ny. főmuzeológus fogja ismertetni az általa sajtó alá rendezett Kresz Mária: Magyarországi fazekasság című, kiadás alatt álló könyvét.

A kiállítás a Néprajzi Múzeummal, a szentendrei Szabadtéri Néprajzi Múzeummal és a székesfehérvári Szent István Király Múzeummal együttműködésben valósul meg.